AaB havde ifølge træner Kent Nielsen ikke niveauet til at kvalificere sig til Champions Leagues gruppespil. Tirsdag aften tabte det danske mesterhold med 0-4 til Apoel FC på Cypern. For en uge siden blev det 1-1 i Aalborg. - Vi må lægge os fladt ned og sige, at vi laver mange fejl i dag. Der er ikke så meget at sige, siger Kent Nielsen til tv-kanalen 3+. AaB var bagud med 0-2 ved pausen, og det lykkedes ikke at true de cypriotiske værter i de sidste 45 minutter. - I bund og grund fungerede det ikke i anden halveg. Vi lavede mange fejl, og da de nåede 3-0, var det over and out, selvom man prøver. Men vi havde ikke niveauet til at være i nærheden af at kvalificere os, siger Kent Nielsen, der kunne se sit hold fejle ved alle fire scoringer. - Vi er ærgerlige over indsatsen, og de fejl vi laver, men vi taber til et hold, der var skarpe, når det gjaldt. Vi havde nogle muligheder i første halveg, som vi ikke får samlet op på. Så var de i førersædet, og det var de dygtige til, siger Kent Nielsen. AaB kan trods nederlag trøste sig med, at holdet allerede før kampen som minimum var sikret en plads i Europa Leagues gruppespil. /ritzau/
AaB-træner Kent Nielsen slår fast, at hans spillere lavede for mange fejl. Intet fungerede i anden halvleg.